ทองโลกทรงตัว
ราคาทองคำในตลาดโลกยังทรงตัวใกล้ระดับ 1,630 เหรียญสหรัฐต่อออนซ์ นักวิเคราะห์เชื่อราคามีโอกาสกลับตัวอีกครั้งจากแรงขาย
3 ต.ค. 2554

ราคาทองคำในตลาดโลกยังทรงตัวใกล้ระดับ 1,630 เหรียญสหรัฐต่อออนซ์ นักวิเคราะห์เชื่อราคามีโอกาสกลับตัวอีกครั้งจากแรงขาย 
ราคาทองคำในตลาดโลกช่วงเช้าทรงตัวใกล้ระดับ 1,630 เหรียญสหรัฐต่อออนซ์ ราคายังคงได้รับแรงหนุนจากมุมมองของนักลงทุนระยะยาวจากความกังวลในทิศทางเศรษฐกิจประกอบกับการถือครองของธนาคารกลางที่เพิ่มขึ้นเป็นการสร้างแรงซื้อทางจิตวิทยา โดย กองทุนการเงินระหว่างประเทศ(IMF )รายงานว่า ธนาคารแห่งประเทศไทย ธนาคารกลางรัสเซีย ธนาคารกลางโบลิเวียสะสมทองคำเพิ่ม โดยธนาคารแห่งประเทศไทยซื้อเพิ่ม 9.3 ตันกองทุน SPDR รายงานการถือที่ระดับ 1,231.93 ตัน 
โกลด์ฟิวเจอร์สัญญาสิ้นสุดอายุเดือนตุลาคม (GFV11) เปิดตลาดช่วงเช้าราคาเปิดที่ระดับราคา 24,360 บาท ส่วนราคาทองคำที่ประกาศโดยสมาคมค้าทองคำวันนี้ ราคาเสนอซื้อ 24,150 บาท ราคาเสนอขาย 24,250 บาท 
ฝ่ายวิเคราะห์การลงทุนบริษัทจีที เวลธ์ แมเนจเมนท์ มองว่าราคาทองคำเริ่มที่จะมีการกลับตัวอีกครั้งหลังจากเกิดแรงขายของนักลงทุนระยะสั้น ขณะที่ปัจจัยที่สนับสนุนราคาเดิมยังคงไม่เปลี่ยนแปลง โดย GT มองว่าโอกาสที่เศรษฐกิจยุโรปจะสร้างปัญหาทางการเงินให้กับเศรษฐกิจโลกเป็นไปได้สูงและจะส่งผลต่อสหรัฐฯที่เศรษฐกิจยังคงอ่อนแอให้ประสบวิกฤติตามไปด้วย ทำให้ความต้องการถือครองทองคำในฐานะสินทรัพย์ป้องกันความเสี่ยงในการด้อยค่าลงของสกุลเงินรวมถึงเข้าเก็งกำไรจะยังทำให้ราคาทองคำปรับตัวขึ้นได้ต่อเนื่องในช่วงปลายปีถึงต้นปีหน้า